1.pielikums

Ministru kabineta

2017.gada \_\_.\_\_\_\_\_\_ noteikumiem Nr.\_\_\_\_

1. **Nodokļa bāzes noteikšanas piemērs.**

Uzņēmumu ienākuma nodokļa likme tiek noteikta 20 procentu apmērā no ar nodokli apliekamās bāzes, kura tiek dalīta ar koeficientu 0,8. Savukārt nodokļa bāze veidojas no nodokļa objektiem. Koeficientu 0,8 piemēro, lai no izmaksātā (neto) dividenžu apmēra aprēķinātu bruto uzņēmumu ienākuma nodokļa bāzi.

Nodokļa maksātāja nesadalītā peļņa uz 2017.gada 31.decembri ir 300 *euro*, bet 2018.gadā ir gūta peļņa 2000 *euro*. Saskaņā ar dalībnieku lēmumu 400 *euro* peļņa tiek novirzīta dividendēm.

Peļņas daļa 300 *euro*, kura tiek sadalīta dividendēs, ir uzskatāma par peļņas daļu, kurai jau piemērots uzņēmumu ienākuma nodoklis līdz 2017.gada 31.decembrim, un tā nav iekļaujama ar uzņēmumu ienākuma nodokli apliekamajā bāzē.

Savukārt, uzņēmumu ienākuma nodokļa bāzes elements ir 100 *euro* (ir neto), t.i., summa, kuru izmaksās kapitāla daļu turētājiem.

Tātad, uzņēmumu ienākuma nodoklis ir 25 *euro* (aprēķina 100 *euro* dala ar 0,8 un reizina ar 20 %).

1. **Pastāvīgās pārstāvniecības ar uzņēmumu ienākuma nodokli apliekamo objektu izvērtēšanas piemēri.**

Ārvalsts komercsabiedrība (nerezidents) “XCO” izmanto fizisku personu J.Bērziņu - (Latvijas rezidentu) par “XCO” tirdzniecības aģentu Latvijā. J.Bērziņam ir piešķirtas pilnvaras slēgt līgumus “XCO” vārdā, kuras J.Bērziņš regulāri izmanto. Tātad, “XCO” Latvijā ir pastāvīgā pārstāvniecība. No pastāvīgās pārstāvniecības darbības gadā peļņa ir 10000 *euro*. Pastāvīgajai pārstāvniecībai neveidojas ar nodokli apliekamais objekts līdz brīdim, kad pastāvīgā pārstāvniecība sadala peļņu. Ja klienti, izmantojot J.Bērziņa kā “XCO” pārstāvja darbību, iegādājas preces un naudu pārskaita “XCO”, kurš nav nodalījis atsevišķu grāmatvedības uzskaiti pastāvīgajai pārstāvniecībai, tai skaitā, piemēram, izveidojot pastāvīgajai pārstāvniecībai atsevišķu kontu Latvijā, vai, ja J.Bērziņš no klienta saņemto naudu pārskaita “XCO” nevis pastāvīgajai pārstāvniecībai nodalītā kontā, tad pastāvīgās pārstāvniecības ar uzņēmumu ienākuma nodokli apliekamajā bāzē jāiekļauj visa ieņēmumu summa. Ja ir pamatoti un nodalītā grāmatvedībā uzskaitīti izdevumi, bet samaksu par precēm ir saņēmis “XCO”, pastāvīgās pārstāvniecības apliekamajā bāzē iekļaujama dividendei pielīdzināmā izmaksa peļņas apmērā, t.i. 10000 *euro*. Nodoklis maksājams taksācijas periodā, kurā veikts maksājums (“XCO” saņēmis ieņēmumus). Jāņem vērā, ka, iekļaujot pastāvīgās pārstāvniecības apliekamajā objektā nerezidenta “XCO” tieši gūto ienākumu, apliekamā objekta vērtību dala ar koeficientu 0,8. Pastāvīgā pārstāvniecība saglabā tiesības veikt apliekamā objekta korekciju saistībā ar pastāvīgās pārstāvniecības darbību saistītajiem izdevumiem vai vispārējiem administratīvās un operatīvās vadības izdevumiem 10% apmērā no maksājumiem nerezidentam.

1. **Likuma 5. panta pirmās daļas piemērošanas piemēri.**

3.1. X valsts (kas nav zemu nodokļu vai beznodokļu valsts) rezidents kapitālsabiedrība “XCo”, sniedz konsultācijas un vadības pakalpojumus Latvijā reģistrētai kapitālsabiedrībai “LCo”. Konsultācijas tiek sniegtas X valstī, kur regulāri ierodas “LCo” pārstāvji. Attiecīgi, “LCo” veic maksājumus “XCo” par sniegtajiem pakalpojumiem. Tā kā “XCo” darbība neveido Latvijā pastāvīgo pārstāvniecību, no maksājumiem par sniegtajiem pakalpojumiem “LCo” ir jāietur nodoklis pēc 20 procentu likmes saskaņā ar Likuma 5.panta pirmās daļas 1.punktu.

3.2. X valsts (kas nav zemu nodokļu vai beznodokļu valsts) rezidents kapitālsabiedrība “XCo” sniedz konsultācijas un citus pakalpojumus Latvijā reģistrētai kapitālsabiedrībai “LCo”. Konsultācijas tiek sniegtas Latvijā, kur regulāri ierodas “XCo” pārstāvji. Attiecīgi, “LCo” veic maksājumus “XCo” par sniegtajiem pakalpojumiem, gan konsultatīvajiem, gan, piemēram, tehniskajiem pakalpojumiem. “XCo” klātbūtne Latvijā atbilst likuma “Par nodokļiem un nodevām” 14.panta astotās daļas 3.punkta nosacījumiem, kurā noteikts, ka tad, ja nerezidents "sniedz pakalpojumus, to skaitā, konsultatīvos, vadības un tehniskos pakalpojumus, izmantojot savus darbiniekus vai piesaistīto personālu", uzskata, ka nerezidentam “XCo” ir pastāvīgā pārstāvniecība Latvijā. Šajā gadījumā pastāvīgās pārstāvniecības ar uzņēmumu ienākuma nodokli apliekamo bāzi nosaka saskaņā ar Likuma normām par ar nodokli apliekamo bāzi. Ja nerezidents nav reģistrējis pastāvīgo pārstāvniecību, tad nodoklis nerezidentam jāmaksā no visas maksājuma summas šīs pastāvīgās pārstāvniecības apliekamā ienākuma, ņemot vērā rezidenta ieturēto nodokli atbilstoši Likuma 5.panta pirmās daļas 1.punktam.

1. **Ar konsultatīvajiem pakalpojumiem tieši saistīto izdevumu attiecināšanas piemērs.**

Komercsabiedrība "A" – nerezidents nosūtot darbinieku uz Latviju sniedz konsultatīvos pakalpojumus komercsabiedrībai "B" – Latvijas rezidentam, nosūtot darbinieku uz Latviju. Komercsabiedrības "A" tieši ar pakalpojumu saistītajos izdevumos iekļauj konsultāciju sniegušās personas darba algas daļu, kas attiecas uz sniegto vadības un konsultatīvo pakalpojumu Latvijā, komandējuma dienas naudu, kas aprēķināta saskaņā ar attiecīgās valsts normatīvajos aktos noteiktajām normām, kā arī ceļa izdevumus no Komercsabiedrības “A” rezidences valsts uz Latviju un atpakaļ un viesnīcas izdevumus. Visas minētās izmaksas jāpamato ar attaisnojošiem dokumentiem.

Izdevumos, kuri uzskatāmi par tieši saistītiem ar ieņēmumiem no konsultatīvo pakalpojumu sniegšanas, iekļauj tikai to darbinieka darba algas daļu, no kuras ieturēts iedzīvotāju ienākuma nodoklis saskaņā ar likuma "Par iedzīvotāju ienākuma nodokli" normām, vai to darba algas daļu, no kuras iedzīvotāju ienākuma nodoklis nav ieturēts, ja darbinieks ir tādas valsts rezidents, ar kuru noslēgta un stājusies spēkā nodokļu konvencija. Izdevumus, kurus apmaksājis pakalpojuma saņēmējs, kā arī administrācijas izdevumus un citus izdevumus, kas nodrošina komercsabiedrības patstāvīgu darbību, nevar attiecināt uz izdevumiem, kuri uzskatāmi par tieši saistītiem ar ieņēmumiem no konsultatīvo pakalpojumu sniegšanas.

Finanšu ministre D.Reizniece-Ozola